ध्यान दीजिये, अँग्रेजों को मार भगाने के लिए भारत के “नागरिकों” ने दर्जनों आन्दोलन चलाये- अहिंसक से हिंसक तक- मगर एकबार भी अँग्रेजों ने “भारत को छोड़कर जाने” के मुद्दे पर विचार-विमर्श नहीं किया- क्यों? क्योंकि सेना के भारतीय “जवानों” की “राजभक्ति” पर उन्हें पूरा भरोसा था- यह राजभक्ति अटूट थी और विश्वप्रसिद्ध थी! इस राजभक्ति के बल पर अँग्रेज न केवल भारत पर, बल्कि आधी दुनिया पर राज कर रहे थे। यह राजभक्ति महान ब्रिटिश साम्राज्य की “रीढ़” थी! अँग्रेजों की इस कमजोर नस को दबाने वाला एक ही शख्स इस दुनिया में हुआ- और वे थे नेताजी सुभाष चन्द्र बोस! उनकी सैन्य कार्रवाईयों तथा बाद में लाल किले में आजाद हिन्द सैनिकों पर चले कोर्ट मार्शल के प्रभाव से भारतीय शाही नौसेना में बग़ावत (12 फरवरी 1946) हुई, जिसमें कराची, बम्बई, विशाखापत्तनम, कलकत्ता के बन्दरगाहों पर खड़े जलजहाजों को आग के हवाले कर दिया गया। बग़ावत की ये लपटें जल्दी ही थलसेना तक पहुँच गयीं और भारतीय “जवानों” ने अँग्रेज अफसरों के आदेश मानने से इन्कार कर दिया- कई छावनियों में तो खुली बगावत हुई। तब जाकर अँग्रेजों ने भारत को छोड़कर जाने के मुद्दे पर विचार किया- बल्कि जल्दीबाजी में यहाँ से भाग निकलने का निर्णय लिया!